钦定古今图书集成/明伦汇编/闺媛典/第123卷 > 马彦奇妻盛氏
## 钦定古今图书集成/明伦汇编/闺媛典/第123卷 > 马彦奇妻盛氏

按《台州府志》：“盛氏名贞一，马彦奇妻。幼读书知学，年
二十归彦奇，未十年而孀，有三男一女。家甚贫，纺绩
自给。尝口授书诗以指取绩麻水作点画，教其子。所
为《梅花诗》数十首，多以自况。有云：‘满枝零落碎璚瑰，
不假天工与剪裁。月下琼姿空色相，溪边风格绝尘
埃。寒香泣雨魂难返，高节凌霜志莫回。桃李未曾争
艳冶，半窗疏影自徘徊’。”至正间，避乱居华岩故家，士
族并迎致之谈论，女则比之曹大家云。